Alueiden komitean lausunto aiheesta "Ehdotus: Euroopan parlamentin ja neuvoston päätös energia-alan toimien monivuotisesta ohjelmasta Euroopan älykäs energiahuolto (2003–2006)"



Virallinen lehti nro C 073 , 26/03/2003 s. 0041 - 0042



Alueiden komitean lausunto aiheesta "Ehdotus: Euroopan parlamentin ja neuvoston päätös energia-alan toimien monivuotisesta ohjelmasta 'Euroopan älykäs energiahuolto' (2003-2006)" (2003/C 73/11) ALUEIDEN KOMITEA, joka ottaa huomioon ehdotuksen Euroopan parlamentin ja neuvoston päätökseksi energia-alan toimien monivuotisesta ohjelmasta "Euroopan älykäs energiahuolto" (2003-2006), KOM(2002) 162 lopullinen - 2002/0082 COD, ottaa huomioon neuvoston 6. toukokuuta 2002 Euroopan yhteisön perustamissopimuksen 175 artiklan 1 kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 12. maaliskuuta 2002 tekemän päätöksen antaa lausunnon valmistelu "kestävä kehitys" -valiokunnan tehtäväksi, ottaa huomioon 15. marraskuuta 2001 antamansa lausunnon komission vihreästä kirjasta "Energiahuoltostrategia Euroopalle", CdR 38/2001 fin(1), ottaa huomioon "kestävä kehitys" -valiokunnan 3. lokakuuta 2002 hyväksymän lausuntoluonnoksen CdR 187/2002 rev., jonka esittelijä oli Agnès Durdu, Wincrangen kunnanjohtaja, L/ELDR, hyväksyi 20. ja 21. marraskuuta 2002 pitämässään 47. täysistunnossa (marraskuun 20. päivän kokouksessa) enemmistön äänin seuraavan lausunnon. 1. Alueiden komitean kanta ja suositukset 1.1. Alueiden komitea on tyytyväinen siihen, että komissio on teettänyt riippumattomilla asiantuntijoilla arvion ensimmäisestä puiteohjelmasta ja että asiantuntijoiden päätelmien sekä kerättyjen kokemusten perusteella toinen monivuotinen puiteohjelma on yhteisön ja kansainvälisten vaatimusten pohjalta suunnattu toivottuihin tavoitteisiin. 1.2. AK pitää hyvänä aikomusta parantaa toiminnan rakennetta rajoittamalla yhteisön osallistuminen neljään erityiseen toiminta-alaan: - Save: energian järkevä käyttö ja kysynnän hallinta - Altener: uudet ja uusiutuvat energialähteet - Steer: liikenteen energianäkökohdat - Coopener: uusiutuvien energialähteiden ja energiatehokkuuden edistäminen kansainvälisesti mm. kehitysmaiden kanssa. 1.3. Komitea arvioi, että toteuttamalla näillä neljällä erityisellä toiminta-alalla määritellyt toimet helpotetaan osaltaan yhteisölle ja sen jäsenmaille asetettujen tavoitteiden saavuttamista energian saantivarmuudessa, kilpailukyvyssä sekä ympäristönsuojelussa ja ilmastonmuutoksen hidastamisessa. 1.4. AK ilmaisee tyytyväisyytensä Euroopan unionin toiselle monivuotiselle puiteohjelmalle myönnettyyn rahoitustukeen. Määrärahojen nostaminen 175 miljoonasta 215 miljoonaan EUR:on parantaa eri toimijoiden käytettävissä olevia rahoitusmahdollisuuksia huomattavasti. 1.5. Kun määrärahojen korottamiseen lisätään mahdollisuus tukea eri toiminta-aloja, vähentävät toteutetut toimenpiteet kohdennetusti ja tehokkaasti energian tarvetta ja lisäävät uusiutuvien energialähteiden käyttöä. 1.6. AK toteaa ilahtuneena, että EU jatkaa Coopener-ohjelmalla pyrkimyksiään lisätä uusiutuvien energialähteiden käyttöä ja parantaa kehitysmaiden energiatehokkuutta. Yhteisö osoittaa näin sitoutumisensa kansainväliseen yhteistyöhön. Komitea toivoo, että EU voi tehokkaasti opastaa kehitysmaita erityisesti siten, että niissä vältyttäisiin Euroopassa tehdyiltä virheiltä. 1.7. Komissio varaa käsillä olevan ohjelman puitteissa itselleen mahdollisuuden käyttää erityistä toimeenpanovirastoa, joka huolehtisi tietyistä ohjelman hallinnointiin liittyvistä tehtävistä. Komissio esittää perusteluksi, että ilman tällaista virastoa komission henkilöstöä olisi lisättävä huomattavasti. AK hyväksyy tämän lähestymistavan mikäli tehtävät, joissa on käytettävä poliittisia valintoja edellyttävää harkintavaltaa, pysyvät komissiolla ja mikäli se huolehtii itsensä, viraston sekä alueellisten ja paikallisten toimijoiden välisestä sujuvasta, tehokkaasta ja esteettömästä yhteistyöstä energia-asioiden edistämiseksi. 1.8. Ehdotuksen 1 artiklan mukaan ohjelmalla on kolme yleistavoitetta: saantivarmuus, kilpailukyky ja ympäristönsuojelu. Samaan artiklaan on myös sisällytetty pyrkimys niveltää toimenpiteet tehokkaasti yhteisön muiden politiikkojen toimiin. Kuluttajille ja yleensä sijoittajille suunnattua energiapoliittista valistustyötä on jatkettava. Heitä on muistutettava siitä, että taloudellinen hyöty ja ympäristön sanelema tarve hallita kaikkia energialähteitä kestävällä ja järkevällä tavalla liittyvät erottamattomasti yhteen. 1.9. Ehdotetun ohjelman tulee toimia saumattomasti yhteen yhteisön muiden politiikkojen kanssa. AK kannattaa tätä tavoitetta. Energian käytön haitat ilmenevät mm. asuinympäristöjen ja elintarviketuotantoalueiden saastumisena. Sen seurauksena asukkaiden hyvinvointi ja terveys on vaarassa. Ympäristökysymyksien ratkaiseminen tuottaa uusia innovaatioita, teknologioita ja parantaa työllisyyttä. Niillä on tärkeä merkitys asukkaille, kunnille sekä alueille. Monet yhteisön toimintalinjat, mukaan lukien Euroopan älykäs energiahuolto-ohjelma, auttavat EU:ta saavuttamaan kestävän kehityksen tavoitteen. AK suosittaa, että politiikkojen välille luodaan entistä selkeämpiä yhteyksiä. Esimerkiksi biopolttoaineiden edistäminen tulisi liittää Steer-ohjelmaan. 1.10. AK kannattaa ehdotetun ohjelman 3 artiklassa mainittuja "avaintoimintoja", jotka koskevat useita erityisiä toiminta-aloja ja/tai tiettyjä yhteisön painopisteitä esimerkiksi etäisillä ja syrjäisillä alueilla. AK kehottaa komissiota miettimään, tulisiko uusiutuvien energialähteiden käytölle asettaa ohjelmakohtaiset tavoitteet. Ne voisivat edistää tehokkaalla tavalla varsinaisen päämäärän saavuttamista eli sitä, että uusiutuvien energialähteiden osuus olisi EU:ssa vuoteen 2010 mennessä 15 prosenttia energian kokonaiskulutuksesta. Tavoitteiden asettaminen on tärkeä väline, ja EU voi sillä osoittaa sitoutumisensa uusiutuvien energialähteiden käytön edistämiseen, kun otetaan huomioon, että huippukokouksessa näistä tavoitteista ei päästy yksimielisyyteen. 1.11. AK:n mielestä paikallis- ja alueyhteisöillä voisi olla avaintoiminnoissa erittäin tärkeä rooli. Kansalaisia lähimpinä olevina tahoina ne voisivat toimia esimerkkeinä ehdotetussa ohjelmassa asetettujen tavoitteiden käytännön toteutuksessa. 1.12. Komissio esittää monivuotisen puiteohjelman edistymisen vuosittaista arviointia. AK kannattaa ajatusta, koska näin saadaan parhaiten määriteltyä ohjelman puutteet ja laadittua tarvittavat toimenpiteet asetettujen tavoitteiden saavuttamiseksi. Bryssel 20. marraskuuta 2002. Alueiden komitean puheenjohtaja Albert Bore (1) EYVL C 107, 3.5.2002, s. 13.